[Foto’s] Sean na staatshospitaal oorgeplaasParamedici van Netcare 911 laai Sean in die amulans. Foto: Verskaf Sean Smith (16), die tiener van Pretoria wat vandeesweek erg in ŉ fratsongeluk met petrol gebrand het, is Vrydagmiddag in ŉ spesiaal toegeruste ambulans na ŉ staatshospitaal in die noorde van die stad oorgeplaas. Sean, ŉ gr. 10-leerder, is Maandagmiddag na die Unitas-hospitaal in Centurion geneem nadat sy hemp aan sy lyf aan die brand geslaan het. Hy is sedertdien daar behandel aangesien daar nie plek in toegeruste staatshospitale was nie. Die private hospitaal het onderneem om Sean se mediese koste, wat honderdduisende rande beloop, te dek totdat hy na ŉ staatshospitaal oorgeplaas kon word en hy sterk genoeg was. Sy ma, Mé-Lissa Smith, is ŉ enkelma van vier kinders en het nie ŉ mediese fonds nie. Hy moes Donderdag dringend die eerste van vele operasies ondergaan om dooie weefsel te verwyder en sy wonde skoon te maak om lewensgevaarlike infeksie te verhoed. Die operasie het vier uur geduur. Amoré Jooste, familiewoordvoerder, het Vrydag gesê Sean het die oggend ŉ terugslag gehad toe een van sy longe platgeval het. “Sy regterlong het vanoggend tussen 08:30 en 09:00 platgeval. Dit is weens slym in die longe. Dokters en verpleegster het hom behandel en die long skoongemaak,” het sy gesê. Sean is omstreeks 16:00 in ŉ ambulans van Netcare 911 gelaai en het omstreeks 16:45 by die Dr. George Mukari-staatshospitaal in Ga-Rankuwa aangekom, waar hy nou behandel gaan word. Hy word in afsondering in die waakeenheid van dié hospitaal behandel. Sy toestand is stabiel. Jooste het die publiek en Unitas-hospitaal bedank vir hul bystand in die moeilike tyd en mense versoek om aan te hou bid vir Sean se volkome herstel. Die Hero Burn Foundation, ŉ niewinsgewende organisasie wat ondersteuning bied en omsien na brandslagoffers, samel geld in om Sean se ma finansieel by te staan en te sorg dat die slagoffers die beste behandeling ontvang. Skakel 082 902 1133 of klik hier vir hul bankbesonderhede. Gebruik “Sean” as verwysing. Lees die vorige berigte oor Sean Smith op Maroela Media.